เกิดน้ำป่าไหลหลากในหลายพื้นที่ในจังหวัดแม่ฮ่องสอน
ช่วงเย็นของวันที่ 2 กรกฎาคม 2564 เกิดพายุฝนตกกระหน่ำกระจายเป็นวงกว้างในหลายอำเภอของจังหวัดแม่ฮ่องสอน โดยเฉพาะในหมู่บ้านรอบนอกของอำเภอเมืองแม่ฮ่องสอน ส่งผลกระทบกับชาวบ้านและผู้ใช้เส้นทาง เนื่องจากเป็นช่วงเย็นของวันศุกร์ที่จะมีทั้งชาวบ้าน ครู นักเรียน ที่จะต้องเดินทางกลับบ้าน ผู้ที่ใช้เส้นทางบางรายต้องหาที่หลบฝนตามร้านค้าจนกว่าฝนจะเบาลงแล้วถึงจะเดินทางต่อไปได้แต่ชาวบ้านและผู้ใช้เส้นทางต้องประสบปัญหาอย่างมาก โดยเฉพาะเส้นทางเชื่อมต่อระหว่างเรือนประทับแรมท่าโป่งแดงไปยังบ้านห้วยเสือเฒ่า  ตำบลผาบ่องอำเภอเมืองแม่ฮ่องสอน ซึ่งเป็นหมู่บ้านของชาวกะเหรี่ยงคอยาว เกิดน้ำป่าไหลหลากจนไม่สามารถเดินทางต่อไปได้ ทั้งชาวบ้าน ครูและนักเรียนต้องติดอยู่จำนวนมาก เพราะกระแสน้ำเชี่ยวแล้วยังมีทั้งโคลนและเศษกิ่งไม้ ขยะ ไหลมากับกระแสน้ำจนปิดท่อทางลอดของฝายน้ำล้นหลายแห่งด้วยกัน กว่าจะรอให้ระดับน้ำลดพอที่ผู้คนจะเดินข้ามหรือให้รถพอจะวิ่งฝ่าไปได้บ้างก็กินเวลาไปกว่า 2 ชั่วโมง บางคนก็ต้องอาศัยรถของผู้คนที่จะผ่านไปยังหมู่บ้าน เพื่ออาศัยนั่งไปด้วยกันแล้วฝากรถจักรยานยนต์ไว้กับชาวบ้านที่อยู่ใกล้กับฝายน้ำล้นไว้ก่อน มีบางรายที่ยอมเสี่ยงขับรถฝ่ากระแสน้ำไปแบบทุลักทุเลปัญหาน้ำป่าไหลหลากปิดทับเส้นทางแห่งนี้เกิดขึ้นเป็นครั้งที่ 4 แล้ว ตั้งแต่เช้าสู่ฤดูฝนของปีนี้ โดยมีปริมาณน้ำจำนวนมากที่หลากมาจากสันดอยทุกครั้งที่ฝนตกติดต่อกันจำนวนมากเป็นเวลานาน ชาวบ้านรายหนึ่งกล่าวว่า เส้นทางนี้มีปัญหามาโดยตลอดที่มีฝนตกหนัก ชาวบ้านก็ต้องทนกับสภาพนี้มาเป็นเวลานาน ที่ผ่านมาทางแขวงทางหลวงชนบทแม่ฮ่องสอนจะเข้ามาแก้ไข แต่ก็ยังไม่สามารถแก้ปัญหาให้กับผู้ใช้เส้นทางและชาวบ้านได้ เพราะปัญหาการก่อสร้างที่ใช้ท่อลอดที่มีขนาดเล็ก เมื่อมีน้ำหลากมาทุกครั้งก็จะมีทั้งต้นไม้และขยะที่ไหลมากับน้ำปิดท่อ จนกระน้ำหลากขึ้นมาท่วมถนนทุกครั้ง แต่ยังนับโชคดีที่ในช่วงนี้เป็นช่วงของการควบคุมการแพร่ระบาดของโควิด -19 จึงไม่มีนักท่องเที่ยวไปท่องเที่ยวที่บ้านกะเหรี่ยงคอยาวที่ห้วยเสือเฒ่าแห่งนี้ แต่ผลกระทบก็ตกอยู่กับชาวบ้าน จึงอยากให้หน่วยงานเร่งแก้ปัญหาที่เกิดขึ้นก่อนที่จะเข้าสู่ช่วงฤดูฝนตกชุกหนักกว่านี้ด้วย